text: Otte skove skal nu leve deres eget liv
  16 september 2018 kl. 10.11
  For at få flere plante- og dyrearter i otte skove bliver otte skove nu lavet om til uberørt skov.
  Sønder Stenderup Nørreskov syd for Kolding, Dyrehaven i Gråsten, Linnet Skov ved Gram er tre af otte skove, som skal være vildere end de er i dag. Det samme gælder fire andre skove i Syd- og Sønderjylland.
  Inken Breum Larsen, skovrider, Naturstyrelsen, Trekantsområdet: "Der er ingen tvivl om, at dyre- og plantelivet vil blomstre i de uberørte skove."
  
  I alt skal hele 949 hektar af de otte skove omdannes til urørt skov og anden biodiversitetsskov i løbet af de næste mange år.
  Otte skove - eller knapt 1000 hektar syd- og sønderjyske skove - bliver vildere i fremtiden. Og det er til ubetinget glæde for dyre- og plantelivet, mener skovrider i Naturstyrelsen Trekantsområdet, Inken Breum Larsen.
  - Det er meget spændende at se, hvad der vil ske med disse urørte områder de næste mange mange år. Der er ingen tvivl om, at dyre- og plantelivet vil blomstre i de urørte områder, siger Inken Breum Larsen til TV SYD.
  
  Hele eller dele af disse skove skal stå som urørt skov i Syd- og Sønderjylland
  Augustenborg Skov 15 hektarD​​​​​raved Skov 35 hektarGråsten Dyrehave 85 hektarPamhule Skov 101 hektarSøgård Skov 152 hektarLindet Skov 171 hektarSønder Stenderup Nørreskov 192​​​​​​ hektarStagsrode Skov 198 hektar I alt 949 hektar uberørt skov
  
  Tilladt i urørt skov:
  Naturpleje for at gavne biodiversitet, herunder afgræsning med større dyr for at opnå en mere naturlig dynamik.Friluftsliv for borgerneBekæmpelse af invasive arterFældning af træer der er til gene for trafikken, friluftslivet, fortidsminder eller udgør en sikkerhedsrisikoJagt og fiskeri
  I nogle af skovene står dele af skovområderne allerede som urørte, og har gjort det i mange år. Draved Skov i Sønderjylland er en af de ældste skove i Danmark, men nu bliver endnu mere af skoven omdannet til urørt skov.
  Vilde skove - også for mennesker
  De vildere skove bliver ikke kun til glæde for mangfoldigheden i dyre- og plantelivet men også for mennesker, håber Inken Breum Larsen.
  - Vi vil meget gerne fortsat have folk ind i skovene, hvor de kan dyrke deres friluftsliv. For nogen mennesker vil det helt sikkert være meget mere spændende at færdes i - for andre måske lidt af en rodebutik.
  Forbudt i urørt skov:
  Skovdrift Fjernelse af træer og dødt ved
  Inden for de næste otte år skal skovdriften i de udpegede skove helt ophøre. Det betyder blandt andet, at døde og døende træer bliver liggende til gavn for en lang række dyr og planter, dræn af vandløb er ikke længere tilladt, og træproduktion ophører helt eller delvist i de forskellige skove.
  Inken Breum Larsen, skovrider, Naturstyrelsen, Trekantsområdet: "Vi vil meget gerne fortsat have folk ind i skovene, hvor de kan dyrke deres friluftsliv."
  - Først går vi i gang med at skabe lidt mere uensartethed i skovene, og vi fjerner træer, der ikke hører hjemme i Danmark som for eksempel nordamerikanske træer, men ellers er det meningen, at træer skal blive liggende, hvis de falder i en storm eller dør, siger Inken Breum Larsen.
  I følge Naturstyrelsen er det den største indsats for biodiversiteten i de danske skove nogensinde.
  Det er Naturpakken fra 2016, som nu mere end fordobler arealet af urørt og anden biodiversitetsskov på statens arealer til 22.800 hektar i alt.
  